სენტ-ლუსიის ტბა
სენტ-ლუსიის ტბა (ინგლ. Lake St. Lucia; აფრ. St. Luciameer) — სამხრეთ აფრიკის რესპუბლიკის კვაზულუ-ნატალის პროვინციის ჩრდილოეთში მდებარე ესტუარული ტბის სისტემა. იგი ქვეყანაში ყველაზე დიდი ესტუარული ტბაა და მისი ფართობი შეადგენს 350 კმ²-ს. ტბა მდებარეობს ისიმანგალისოს პარკში (იუნესკოს მსოფლიო მემკვიდრეობის ძეგლი). ტბას სახელი 1575 წლის 13 დეკემბერს დაარქვა მანუელ პერესტრერელომ, წმინდა ლუსიას დღესასწაულის დღეს. ტბის სიგრძე შეადგენს 40 კმ-ს, სიგანე 21 კმ-ს, ხოლო საშუალო სიღრმე 1 მეტრს. ტბაში ბინადრობენ სხვადასხვა სახეობის ფრინველები და ცხოველები, როგორებიცაა თევზები, ნიანგები, ბეჰემოტები, ხოლო ტბის სიახლოვეს ბინადრობს ანტილოპების დიდი ჯოგი.